Vuonon varrelta: tammikuuta 2012
14.tammikuuta tuli kaksi vuotta virallisesta muuttopäivästäni Glomfjordiin. Jyrihän oli aloittanut työt täällä jo tammikuun alussa. Ensimmäiset viikot asuimme tilapäismajoituksessa tavaroitamme odotellessa. Torstaina tuli puolestaan kuluneeksi kaksi vuotta siitä, kun muuttokuormamme saapui Glomfjordiin ja muutimme nykyiseen kotiimme. Meillä on siis mistä valita, jos haluamme jotenkin juhlistaa Glomfjordiin asettumista.Asettumisesta kai voi jo puhua: uusia asioita tulee edelleen vastaan, mutta entistä harvemmin. Jotkut asiat jaksavat edelleen hämmästyttää, vaikka niihin on jo alkanut tottua. Ja osa alunperin niin oudolta tuntuneista asioista on jo ihan arkipäiväisiä, tuttuja. Vuodenkiertoon eri tavoin liittyvät jutut ovat nyt tulleet vastaan jo vähintään pariin kertaan: kaamospimeys, Vinterfestivalen jne.Edelleen on käymättä Glomfjord Kinossa, eikä viime vuonnakaan toteutunut pyrkimyksemme patikoida kaikki Fjelltrimmen-reitit, hiihtää tunturissa tai osallistua joulukonserttiin. Vielä on siis ainakin joitain asioita kokeilematta ja näkemättä täälläkin!
Jyri osallistui viikonloppuna jo perinteiseen tapaan (10. vuosi peräkkäin!) Eskilstunassa ratagolfin maratonkisaan. Meikäläinen oli luullut singahtavansa Tukholmaan, mutta nuhainen olo vei voimat ja pysyttelinkin Eskilstunassa.Lauantaina Eskilstunan taidemuseossa oli kolmen uuden näyttelyn kunniaksi kolmituntinen tapahtuma, jossa paikalla olivat taiteilijat kertomassa teoksistaan ja dj pyörittämässä taustamusiikkia. Lukiessani etukäteen dj:n paikallaolosta kuvittelin, että tarjolla olisi loungemusiikkia, jotain taustaksi sopivaa. Sinä aikana, kun itse näyttelytilassa kiertelin, dj soitti mm. ruotsalaista uutta aaltoa sekä 1960- ja 1970- luvun amerikkalaista soulia. Setti kuulosti hyvältä!Näyttelytkin olivat kiinnostavia: Åsa Maria Bengtssonilta oli mukana mm. videoteoksia. Tukholmalaisryhmä MADE BY: oli jo kutsunut ja kutsui näyttelyssäkin yleisöä mukaan teosten tekemiseen. Ida-Lovisa Rudolfssonin tekstiilityöt nousivat kuitenkin ehdottomasti suosikikseni näistä kolmesta näyttelystä.Olin liikkeellä hyvin vähäisten matkatavaroiden kanssa - tarkoitukseni oli selviytyä pelkillä käsimatkatavaroilla. Tässä tilanteessa harmitti suunnattomasti, kun huomasin lauantaiaamuna Eskilstunan paikallislehdessä uutisen alkamassa olevasta loppuunmyynnistä Kulturbutik-liikkeessä. Liikkeen valikoimissa oli kirjoja, levyjä ja elokuvia. Kirjavalikoima oli mainio ja avaramielinen: dekkareista tietokirjojen kautta runoihin, klassikoista uutuuksiin, lastenkirjoista oppikirjoihin. Ja vaikka loppuunmyynti olikin alkamassa vasta tämän viikon alussa, jo lauantaina olivat käytännössä kaikki tuotteet myynnissä alehintaan. Jouduin rajaamaan kirjaostosten tekemisen hyvin tiukasti: hankin opiskeluvaatimuksiin kuuluvan Harold Pinterin näytelmän The Betrayal (SEK 45!) ja kuvitetut painokset Alice's adventures in Wonderland - ja Through the Looking Glass -teoksista sekä Tove Janssonin Sommarboken -kirjan. Hankin siis vain ohuita teoksia!Lauantaina ehdin vielä nähdä Tinker Tailor Soldier Spy (Pappi Lukkari Talonpoika Vakooja) -elokuvan. Tästä elokuvasta voisi kirjoittaa yhden sanan arvion: loistava. Olin ehtinyt jo lukea useita kehuvia arvioita tästä leffasta monista eri medioista. Olen samaa mieltä kehujen kanssa: elokuvassa tuntui kaikki olevan kohdallaan: näyttelijät, lavastus, puvustus, musiikki ja elokuvan rytmi ylipäätään. Erikseen on mainittava Gary Oldman, pitkästä aikaa draamaroolissa ja huikeassa vedossa. Elokuvan jännitys muodostuu ilman isoja erikoistehosteita ja huikean vauhdikkaita takaa-ajokohtauksia. Henkilöiden eleet, ilmeet ja sanat ovat keskeisiä - kannattaa katsella tarkasti. Olen lukenut joitain Le Carren romaaneja, mutten juuri tämän elokuvan pohjana ollutta. Ylen uutisissa oli muuten juuri tänään juttua samaisesta elokuvasta
Ida-Lovisa Rudolfsson,
MADE BY:,
Kaksi lähintä ennakkoäänestyspaikkaa Norjassa sijaitsivat kumpikin yli 600 km:n päässä Glomfjordista, eikä niissä voinut äänestää kuin yhtenä arkipäivänä. Lentämällä olisimme voineet ehkä onnistua yhden päivän puitteissa hoitaa matkat ja äänestämisen, mutta reissu olisi vienyt Jyriltä yhden lomapäivän.Seurasin Suomen Oslon suurlähetystön Facebook-sivuilla ollutta keskustelua ennakkoäänestyspaikoista ja osallistuin siihen itsekin. Minua tietystikin kiinnosti tietää, miksi Nordlandissa ei Bodö voinut olla ennakkoäänestyspaikkana. Kahden tunnin ajomatka ennakkoäänestyspaikalle olisi vielä ollut ihan siedettävä näissä olosuhteissa. Suurlähetystö vastasi kysymykseeni kiitettävän nopeasti. Vastauksen mukaan Bodöhön olisi tulossa kunniakonsulaatti ja siten myös mahdollisesti ennakkoäänestyspaikka. Tätä muutosta odotellessa teimme kuitenkin äänestysreissun Osloon viime viikonloppuna. Eduskuntavaalien ennakkoäänestyksen kaltaisesta jonotuksesta ei ollut tietoakaan. Yksi äänestäjä oli juuri lähtemässä, kun tulimme paikalle. Ketään muita äänestäjiä ei paikalle meidän aikanamme tullut. Äänestystä hoitaneiden henkilöiden mukaan lauantaina oli kuitenkin jo käynyt viitisenkymmentä äänestäjää paikalla. Eduskuntavaalien ennakkoäänestyksessä minua hämmästyttivät kuulakärkikynät äänestyskopissa, erikoinen uurna ja lähetystövirkailijan kysymys siitä, tiedänkö, ketä aion äänestää. Kuulakärkikynät äänestyskopissa olivat taas paikallaan, mutta nyt puolestaan hämmensi se, että ennakkoäänestyskuori piti sulkea oikein liimalla.
Glomfjordissa on talvi sujunut tähän mennessä suhteellisen tavallisesti: sää on ollut leuto ja pysyvämpi lumi satoi joulukuussa. Lunta on kuitenkin ollut niin vähän, ettei hiihtolatuja ole tehty, eikä laskettelukeskusta ole avattu. Läheisen järven jäällä on riittänyt luistelijoita - luistelu ja kävely ovatkin olleet käytännössä ainoat mahdolliset talviurheilumuodot.Läheisen kuntopolun ladusta vastaava henkilö sanoi viime sunnuntaina, että sääennusteissa tälle viikolle luvattujen lumisateiden jälkeen latu saadaan kuntoon. Sääennusteet osuivat oikeaan: lunta satoi eilen ja toissapäivänä massiivisesti - ja latu on nyt kunnossa.Eilen tekstissäni pääpaino oli Helsingin markkinoinnissa, nyt on hyvä hetki markkinoida nykyistä asuinpaikkaamme: Paras aika kaikentasoiselle ja -tyyliselle talviurheilulle Glomfjordissa on ehdottomasti helmikuun lopulta huhtikuulle. Kaamos on ohi ja päivät pitenevät vauhdilla. Vaikka hiihtäminen, laskettelu, luistelu, lumilautailu tms. ei kiinnostaisikaan, mahdollisuuksia ulkoiluun tarjoutuu myös kävelylenkeillä, joilla voi ihailla ja ihmetellä komeita maisemia.
Dagbladetin sunnuntailiitteessä (8.1.2012) listattiin 50 asiaa, paikkaa ja trendiä, johon toimituksessa uskotaan vuonna 2012. Listalta löytyy ruokatrendejä, huonekaluja ja matkakohdesuosituksia.Sijalla 48 on Helsinki. Kaupunkia kehutaan matkailukohteena yleensäkin ja erityisesti nostetaan tietysti esiin designpääkaupunki-asema. Helsinki on listalla yhden sijan Reykjavikin yläpuolella. Helsinkiä korkeampia sijoituksia Norjan ulkopuolisista matkakohteista saivat mm. Antarktis ja pohjois-Puola.
Vuosi alkoi Glomfjordin teollisuuspuistossa huonojen uutisten merkeissä: Tammikuun aikana REC lomauttaa 65 henkilöä. Lomautukset ovat kova isku, sillä vielä syksyllä haluttiin laajalti uskoa, että lomautukset ja irtisanomiset ovat tällä erää ohi.Lomautusuutisen myötä on jo esitetty talousuutisissa spekulaatioita koko tehtaan lopettamisesta. Tehtaassa työskentelee 160 ihmistä. Lukumäärät eivät ehkä kuulosta isoilta, mutta pitää muistaa, että syksyisten irtisanomisten aikana työttömäksi jäi useampi sata ihmistä ja Melöyn alueella olevista työpaikoista hävisi melkoinen määrä. Nyt ilmoitetut lomautukset saattavat aiheuttaa lisäongelmia myös muille teollisuuspuiston toimijoille.Uutisia REC:n tilanteesta4.1.2012NRK: REC kutter nye 65 stillinger i GlomfjordNRK: Tror REC kommer til å legge ned i Norge om kort tid6.1.2012Avisa Nordland: Avventer permitteringer
Vastaanotimme ensimmäistä kertaa uuden vuoden Glomfjordissa, suomalaisten ystäviemme kanssa. Luvattua kovaa pakkasta ei onneksi tullut, vaan sää oli suhteellisen hyvä. Toisaalta jos olisi ollut pakkasta, olisi ehkä ollut mahdollisuus nähdä revontulia, vihdoinkin.Olen ollut uuden vuoden juhlinnassa monilla eri paikkakunnilla, mutta Glomfjord on tässäkin ihan omaa luokkaansa - jos mitataan ilotulituksen määrällä puolen yön tienoilla uuden vuoden aattona. Norjassakin on periaatteessa olemassa aikarajat ilotulitteiden käytölle uuden vuoden juhlinnassa. Malttamattomimmat aloittivat Glomfjordissa kuitenkin jo alkuiltapäivällä perjantaina (30.12.).Paikallisilta saamamme vihjeen mukaan osasimme suunnistaa kirkonmäelle vuoden vaihtuessa, sillä virallista kunnan järjestämää ilotulitusta ei Glomfjordissa ole. Kirkonmäellä oli runsaasti väkeä ja suomalaisvieraammekin saivat osoituksen pohjoisnorjalaisten ulospäinsuuntautumisesta: vuoden vaihtumisesta (tai jostain muusta) innostuneet meille entuudestaan tuntemattomat tulivat halailemaan.Puolen yön tienoilla alkoi ilotulitus joka puolella, mihin katsoi. Kirkonmäeltä oli hyvä näkyvyys joka suuntaan ja joka suunnassa taivaalle ammuttiin ilotulitteita. Näky oli jokseenkin uskomaton. Uskomatonta oli myös se, kuinka kauan ilotulitus uuden vuoden aluksi kesti - näkökulmasta riippuen hitaimmat (tai nopeimmat) jatkoivat vielä eilen illallakin ilotulitusta!
pohjoisnorjalaiset,